JAS-KK-TTWเข้าSET50
มาตามโผราคาหุ้นวิ่งล่วงหน้า SET50 Futures ลดฟี80%
14 ธ.ค. 2555

มาตามโผราคาหุ้นวิ่งล่วงหน้า SET50 Futures ลดฟี80%
JAS-KK-TTW ได้เลือกเข้า SET50 ตามโผ ส่วน SET100 เข้าใหม่ 6 ตัว หุ้นปันผล PTTEP-IVL
นางเกศรา มัญชุศรี ผู้ช่วยผู้จัดการ กลุ่มงานพัฒนาธุรกิจและผลิตภัณฑ์ ตลาดหลักทรัพย์แห่งประเทศไทย เปิดเผยรายชื่อหลักทรัพย์ชุดใหม่ที่ตลาดหลักทรัพย์ฯ จะใช้ในการคำนวณดัชนี SET50 ดัชนี SET100 และดัชนี SET High Dividend 30 Index (SETHD) ในช่วง 6 เดือนแรกของปี 2556 โดยเริ่มใช้ตั้งแต่วันที่ 1 ม.ค.-30 มิ.ย. 2556 
การคัดเลือกหุ้นใน SET50 ในครั้งนี้ มีหุ้นเข้าใหม่ 3 ตัว คือ บริษัท จัสมิน อินเตอร์เนชั่นแนล (JAS) ธนาคารเกียรตินาคิน (KK) และบริษัท น้ำประปาไทย (TTW) 
ทั้งนี้ หุ้น 3 ตัวดังกล่าวที่ได้รับเลือกเข้า SET50 เป็นไปตามที่นักวิเคราะห์และตลาดคาดการณ์ก่อนหน้านี้ และมีแรงซื้อหุ้นไล่ราคามาก่อนหน้าที่ตลาดหลักทรัพย์จะประกาศข้อมูลอย่างเป็นทางการ อาทิ TTW ราคาขยับขึ้นมาจากแถวๆ 7 บาท และล่าสุดมาอยู่ที่ 9.25 บาท เพิ่มขึ้น 0.35 บาท หรือ 3.93% 
นางเกศรา กล่าวว่า หุ้นที่เป็นองค์ประกอบของดัชนี SET50 มีมูลค่าตามราคาตลาดรวม ณ สิ้นเดือน พ.ย. 2555 ทั้งสิ้น 8,319,112 ล้านบาท คิดเป็น 78.96% ของมูลค่าตามราคาตลาดของหลักทรัพย์ทั้งหมด เมื่อเทียบกับมูลค่าตามราคาตลาดของดัชนี SET50 ช่วงกลางปีที่ผ่านมาพบว่าเพิ่มขึ้น 7%
ส่วนดัชนี SET100 มีหุ้นเข้าใหม่ 6 ตัว ได้แก่ บริษัท เอเชีย เอวิเอชั่น (AAV) บริษัท สวนอุตสาหกรรมโรจนะ (ROJNA) บริษัท เอสพีซีจี (SPCG) บริษัท สหวิริยาสตีลอินดัสตรี (SSI) บริษัท ไทยรับประกันภัยต่อ (THRE) และบริษัท เวิร์คพอยท์ เอ็นเทอร์เทนเมนท์ (WORK) โดยหุ้นในดัชนี SET100 มีมูลค่าตามราคาตลาดรวม ณ สิ้นเดือน พ.ย.ที่ผ่านมา เท่ากับ 9,078,573 ล้านบาท เพิ่มขึ้น 7.88% จากช่วงกลางปี และคิดเป็น 86.17% ของมูลค่าตามราคาตลาดของหลักทรัพย์ทั้งหมด
สำหรับดัชนี SET High Dividend (SETHD) มีหุ้นเข้าใหม่จำนวน 2 ตัว คือ บริษัท อินโดรามา เวนเจอร์ส (IVL) และบริษัท ปตท.สำรวจและผลิตปิโตรเลียม (PTTEP) โดยกลุ่มหุ้นของ 30 บริษัท ที่ใช้คำนวณดัชนี SETHD รอบนี้ มีอัตราผลตอบแทนเงินปันผลเฉลี่ยสูงถึง 4.12% ในขณะที่อัตราผลตอบแทนเงินปันผลของตลาดหลักทรัพย์ฯ โดยรวมเท่ากับ 3.03% 
ณ สิ้นเดือน พ.ย. 2555 ดัชนีหุ้นตลาดหลักทรัพย์ฯ ปิดที่ 1,324.04 จุด และมีมูลค่าหลักทรัพย์ตามราคาตลาดรวม (มาร์เก็ตแคป) 11,091,627 ล้านบาท เพิ่มขึ้น 17.32% จากช่วงกลางปีที่ผ่านมา
ด้านตลาดอนุพันธ์ส่งเสริม SET 50 Futures สัญญารายเดือนแบบใหม่ โดยลดค่าธรรมเนียมการซื้อขาย 80% จากเดิม 50 บาทต่อสัญญา เป็น 10 บาทต่อสัญญา ให้เฉพาะที่เป็นสัญญารายเดือนใหม่จำนวน 4 สัญญา สิ้นสุดเดือน ม.ค. (S50F13) ก.พ. (S50G13) เม.ย. (S50J13) และ พ.ค. (S50K13) เพื่อจูงใจให้ลงทุนสัญญาเดือนใหม่ที่ตลาดอนุพันธ์เพิ่มเข้ามา ทั้งนี้จะมีผลตั้งแต่วันที่ 1 ม.ค.ถึงสิ้นเดือน พ.ค. 2556